Nog g’n einde aan Morné SteynMorné Steyn vier ’n drie in een van sy Bulls-wedstryde. Foto: GB Jordaan. Dit gaan baie interessant wees om te sien watter planne die Bulls-afrigter, Jake White, vir die oud-Springbok-losskakel Morné Steyn in die mou voer. Steyn het Saterdag 36 jaar oud geword. Dit sal hom naas Dan Carter beslis die tweede oudste losskakel in topgehalte-rugby maak. Is Steyn nog goed genoeg, kan hy nog die toutjies trek of sal hy net in ŉ mentorsrol gebruik word? Wanneer ŉ mens van losskakels praat, word Naas Botha altyd eerste genoem met Joel Stransky, Handré Pollard, Hansie Brewis, Piet Visagie en Henry Honiball altyd hoog op die lys. Maar as ŉ mens deur Steyn se prestasies blaai, wonder jy hoekom hy nie meer erkenning geniet nie. Ja, hy val dalk nie in almal se smaak nie en is ŉ paar keer uit spanne gelaat, maar wie kan teen die volgende stry? * 66 toetse vir die Bokke, 736 punte in die groen en goud. * Twee jaar ŉ lid van die SA o. 21-span, twee Curriebekertitels, drie Superrugbytitels, een Drienasiestitel en ŉ goue medalje in die Franse Top14. * Wêreldrekord vir ŉ speler wat al sy span se punte in ŉ toets aangeteken het (31). * Meeste punte teen die All Blacks in ŉ toets (31). * Vinnigste by 100 toetspunte (agt toetse, drie as plaasvervanger). * Vinnigste by 200 punte (16 toetse). * Vinnigste by 300 punte (24 toetse). * Vinnigste by 400 punte (33 toetse). * Vinnigste by 500 punte (43 toetse). * Vinnigste by 600 punte (50 toetse). * Vinnigste by 700 punte (62 toetse) * Meeste skepdoele in ŉ Superrugbyseisoen (11 in 2009). * Meeste strafdoele in ŉ Superrugbyseisoen (51 in 2010). * Meeste punte in ŉ Superrugbyseisoen (263), wat Carter se 221 punte in 2006 verbeter het. * Meeste punte deur ŉ speler van die Bulls in Superrugby (1 467 in 124 wedstryde). * Die eerste Suid-Afrikaner wat meer as punte in Superrugby kon aanteken. * Hy hou die wêreldrekord van 41 agtereenvolgende suksesvolle skoppe pale toe in toetsrugby, wat die vorige rekord van 36 van Chris Paterson verbeter het. * 124 wedstryde vir die Bulls (1 467 punte), 95 wedstryde vir die Blou Bulle (806 punte).